Rådets begrundelse: Rådets førstebehandlingsholdning (EU) nr. 15/2020 med henblik på vedtagelse af Europa-Parlamentets og Rådets forordning om et regelsæt for genopretning og afvikling af centrale modparter og om ændring af forordning (EU) nr. 1095/2010 (EU) nr. 648/2012, (EU) 600/2014, (EU) nr. 806/2014 og (EU) 2015/2365 samt direktiv 2002/47/EF, 2004/25/EF, 2007/36/EF, 2014/59/EU og (EU) 2017/1132

(2020/C 426/02)

I. INDLEDNING

Den 28. november 2016 sendte Kommissionen Rådet et forslag til Europa-Parlamentets og Rådets forordning om et regelsæt for genopretning og afvikling af centrale modparter og om ændring af forordning (EU) nr. 1095/2010, (EU) nr. 648/2012 og (EU) 2015/2365 ("forordningen"). Forslagets primære formål er at fastsætte et regelsæt for genopretning og afvikling af centrale modparter (CCP'er) og på den måde sikre, at både CCP'er og nationale myndigheder i EU har mulighed for at handle beslutsomt, hvis en CCP står over for alvorlige vanskeligheder eller et sammenbrud.

Europa-Parlamentet vedtog sin førstebehandlingsholdning om forordningen om genopretning og afvikling af CCP'er den 27. marts 2019.

Rådets Gruppe vedrørende Finansielle Tjenesteydelser behandlede den foreslåede forordning på en række møder under forskellige formandskaber.

De Faste Repræsentanters Komité i Rådet nåede den 4. december 2019 til enighed om et mandat for Rådets forhandlinger med Europa-Parlamentet.

Den 23. juni 2020 nåede Europa-Parlamentet og formandskabet for Rådet til enighed om et endeligt kompromis, som gjorde det muligt at afslutte forhandlingerne.

Den 2. september 2020 godkendte Europa-Parlamentets Økonomi- og Valutaudvalg (ECON) resultatet af trepartsforhandlingerne. Formanden for ECON-udvalget sendte samme dag en skrivelse til formandskabet for Rådet, hvori hun tilkendegav, at hun vil henstille til Parlamentets plenarforsamling, at Parlamentet bør godkende Rådets foreliggende førstebehandlingsholdning ved Parlamentets andenbehandling, hvis Rådet vedtager den tekst, der er opnået enighed om (med forbehold af jurist-lingvisternes gennemgang), som sin førstebehandlingsholdning.

Den 12. oktober 2020 nåede Rådet inden jurist-lingvisternes gennemgang til politisk enighed om den tekst, der var opnået enighed om.

Under hensyn til ovenstående enighed og efter jurist-lingvisternes gennemgang vedtog Rådet sin førstebehandlingsholdning den 17. november 2020 efter den almindelige lovgivningsprocedure i artikel 294 i traktaten om Den Europæiske Unions funktionsmåde (TEUF).

II. MÅL

De finansielle markeder har afgørende betydning for, at de moderne økonomier kan fungere. Med henblik på at forbedre funktionen af det indre marked for finansielle tjenesteydelser er det vigtigt, at der er indført procedurer til at sikre, at hele det finansielle marked ikke bliver destabiliseret, og at væksten i den samlede økonomi ikke bremses, hvis et finansieringsinstitut eller en finansiel markedsinfrastruktur kommer i alvorlige finansielle vanskeligheder eller tæt på et sammenbrud. CCP'er er centrale elementer i globale finansielle markeder. De træder ind mellem deltagere for at fungere som køber over for hver sælger og som sælger over for hver køber, og de spiller en central rolle i behandlingen af finansielle transaktioner og forvaltningen af eksponeringer over for de forskellige risici, der er indbygget i disse transaktioner.

Integrationen af de finansielle markeder i Den Europæiske Union har medført, at CCP'er udvikler sig fra primært at opfylde nationale behov og betjene nationale markeder til at udgøre kritiske knudepunkter i Den Europæiske Unions finansielle markeder mere generelt. Eftersom en væsentlig del af de finansielle risici i Den Europæiske Unions finansielle system behandles af og koncentreres i CCP'er på vegne af clearingmedlemmer og deres kunder, er effektiv regulering af og robust tilsyn med CCP'erne afgørende, både for indenlandske og grænseoverskridende tjenesteydelser.

Europa-Parlamentets og Rådets forordning (EU) nr. 648/2012 om OTC-derivater, centrale modparter og transaktionsregistre kræver allerede, at CCP'er efterlever høje standarder for tilsyn, organisation og god forretningsskik. Kompetente myndigheder har til opgave at føre fuldt tilsyn med CCP'ers aktiviteter. Forordning (EU) nr. 648/2012 har bidraget til at styrke CCP'ers og de bredere finansielle markeders modstandsdygtighed i forhold til den brede vifte af risici, der behandles og koncentreres i CCP'er.

Der findes imidlertid intet system af regler og praksisser, der kan forhindre situationer, hvor eksisterende ressourcer er utilstrækkelige til håndtering af de risici, der opstår hos en CCP, herunder i tilfælde af et eller flere clearingmedlemmers misligholdelse eller en kombination af et clearingmedlems misligholdelse(r) og andre finansielle tab. I en situation med alvorlige vanskeligheder eller truende sammenbrud bør finansieringsinstitutter, herunder CCP'er, som udgangspunkt fortsat være underlagt almindelig insolvensbehandling. Eftersom almindelig insolvensbehandling af virksomheder imidlertid ikke er egnet til at sikre tilstrækkelig hurtig indgriben eller prioritere videreførelsen af en CCP's kritiske funktioner hensigtsmæssigt med henblik på at bevare den finansielle stabilitet, er det nødvendigt at indføre et særligt regelsæt for afvikling af CCP'er.

Formålet med dette regelsæt for genopretning og afvikling er at sikre, at CCP'er indfører foranstaltninger med henblik på genopretning efter alvorlige finansielle vanskeligheder, at opretholde en nødlidende eller forventeligt nødlidende CCP's kritiske funktioner, mens de øvrige aktiviteter likvideres ved almindelig insolvensbehandling, samt at bevare den finansielle stabilitet og samtidig undgå alvorlige negative konsekvenser for det finansielle system og dets evne til at tjene realøkonomien og mindske omkostningerne for skatteyderne i tilfælde af en CCP's sammenbrud mest muligt. Regelsættet for genopretning og afvikling vil yderligere styrke CCP'ers og nationale myndigheders beredskab med hensyn til at afbøde finansiel stress, og det vil give de nationale myndigheder og Den Europæiske Værdipapir- og Markedstilsynsmyndighed (ESMA) yderligere indblik i CCP'ers forberedelser af stressscenarier. Det vil også give de nationale myndigheder beføjelser til at forberede en eventuel afvikling af en CCP og håndtere en CCP's forværrede finansielle situation på en koordineret måde og således bidrage til velfungerende finansielle markeder.

III. ANALYSE AF RÅDETS FØRSTEBEHANDLINGSHOLDNING

a) Forordningens anvendelsesområde

Rådets førstebehandlingsholdning fastsætter regler og procedurer vedrørende genopretning og afvikling af centrale modparter, der er meddelt tilladelse i henhold til forordning (EU) nr. 648/2012, og regler vedrørende ordninger med tredjelande om genopretning og afvikling af CCP'er.

b) Myndigheder, afviklingskollegier og procedurer

Medlemsstaterne udpeger hver især en eller flere afviklingsmyndigheder, der tillægges beføjelser til at anvende afviklingsværktøjerne og udøve afviklingsbeføjelserne som fastlagt i forordningen. Medlemsstaterne skal som afviklingsmyndigheder udpege nationale centralbanker, kompetente ministerier, offentlige administrative myndigheder eller andre myndigheder, der har fået tildelt offentlige administrative beføjelser. Afviklingsmyndigheder skal have sagkundskab, ressourcer og operationel kapacitet til at kunne anvende afviklingsforanstaltninger og udøve deres beføjelser med den fornødne hurtighed og fleksibilitet for at opfylde afviklingsmålene. Passende strukturelle ordninger skal indføres for at undgå interessekonflikter mellem de funktioner, afviklingsmyndigheden har fået tildelt i henhold til forordningen, og alle andre funktioner, der er tildelt denne myndighed. Der bør navnlig sikres effektiv operationel uafhængighed mellem tilsyns- og afviklingsfunktionerne. Disse krav udelukker ikke konvergens af rapporteringsvejene på højeste niveau i en organisation, der omfatter forskellige funktioner eller myndigheder, eller at medarbejdere med relevant ekspertise på forud fastsatte betingelser kan deles. Hver medlemsstat udpeger også et enkelt ministerium, som er ansvarligt for at varetage de funktioner, som det kompetente ministerium har fået tildelt i henhold til denne forordning. For at sikre, at det kompetente ministerium i medlemsstaten får det sidste ord, når det gælder afgørelser truffet i afviklingsmyndigheden, der har direkte budgetmæssig virkning eller systemisk betydning, der kan formodes at få direkte budgetmæssig virkning, er afviklingsmyndigheden forpligtet til at indhente godkendelse fra det kompetente ministerium, medmindre andet er fastsat i national ret.

CCP'ens afviklingsmyndighed opretter, styrer og leder et afviklingskollegium, som skal udføre de i forordningen fastlagte opgaver, og sikrer samarbejde og koordination med de myndigheder, der er medlem af afviklingskollegiet og, hvis det er relevant, samarbejde med kompetente myndigheder og afviklingsmyndigheder i tredjelande. Myndighederne i de medlemsstater, hvis finansielle stabilitet kan blive påvirket af CCP'ens sammenbrud, herunder de kompetente myndigheder for kunder af CCP'ens clearingmedlemmer, bør kunne deltage i afviklingskollegiet ud fra deres vurdering af den indvirkning, som CCP'ens afvikling kan have på den finansielle stabilitet i deres respektive medlemsstat.

Myndighederne i de medlemsstater, som deltager i afviklingskollegiet ud fra en sådan vurdering, skal være ikkestemmeberettigede medlemmer og have ret til at bidrage til fastlæggelsen af dagsordenen for kollegiets møder, navnlig ved at tilføje punkter til dagsordenen for mødet. For at sikre, at afviklingskollegierne fungerer på en ensartet og sammenhængende måde i hele Unionen, udarbejder Den Europæiske Værdipapir- og Markedstilsynsmyndighed (ESMA) udkast til reguleringsmæssige tekniske standarder med henblik på at præcisere indholdet i de skriftlige ordninger og procedurer for afviklingskollegiernes funktion.

ESMA nedsætter et afviklingsudvalg under ESMA, der har til opgave at forberede de afgørelser, som i nærværende forordning er pålagt ESMA, bestående af udpegede afviklingsmyndigheder, med de i artikel 4, stk. 2, nr. i) og v), i forordning (EU) nr. 1093/2010 omhandlede myndigheder som observatører. ESMA sikrer strukturel adskillelse mellem ESMA's afviklingsudvalg og de øvrige funktioner. Med henblik på forordningen samarbejder ESMA med Den Europæiske Tilsynsmyndighed for Forsikrings- og Arbejdsmarkedspensionsordninger (EIOPA) og Den Europæiske Banktilsynsmyndighed (EBA) inden for rammerne af Det Fælles Udvalg af Europæiske Tilsynsmyndigheder.

Det er afgørende, at afviklingsmyndighederne, de kompetente myndigheder og ESMA samarbejder indbyrdes og rettidigt giver hinanden alle oplysninger, som er relevante for udøvelsen af deres opgaver i henhold til forordningen.

Beslutningstagningen i de kompetente myndigheder, afviklingsmyndighederne og ESMA bør tage hensyn til en række generelle principper, som er fastlagt i forordningen, herunder at anvendelsen af ekstraordinær finansiel støtte fra det offentlige undgås i videst muligt omfang og kun som en sidste udvej, behovet for at afveje de forskellige CCP-interessenters interesser mod hinanden og behovet for at sikre gennemsigtighed over for og inddragelse af medlemsstaternes myndigheder, såfremt den foreslåede afgørelse eller foranstaltning kan have konsekvenser for den finansielle stabilitet eller de offentlige finanser.

c) Genopretnings- og afviklingsplanlægning

CCP'er er forpligtet til at udarbejde og vedligeholde genopretningsplaner, der fastsætter de foranstaltninger, der skal træffes i tilfælde af både misligholdelsessituationer og situationer, der ikke er misligholdelsessituationer, og en kombination heraf for at genoprette deres finansielle sundhed og give dem mulighed for at videreføre kritiske funktioner efter en betydelig forværring af deres finansielle situation eller en risiko for overtrædelse af kapital- og tilsynskravene i henhold til forordning (EU) nr. 648/2012. Denne skal indeholde et sæt indikatorer baseret på CCP'ens risikoprofil, der angiver de omstændigheder, under hvilke foranstaltningerne i genopretningsplanen skal iværksættes, såvel som passende ordninger til regelmæssig overvågning af indikatorerne. Forordningen fastsætter både minimumsindholdet af CCP'ers genopretningsplaner og de krav, som sådanne genopretningsplaner skal overholde, herunder kravet om, at genopretningsplaner ikke må forudsætte nogen adgang til eller modtagelse af ekstraordinær finansiel støtte fra det offentlige. For at sikre hensigtsmæssige incitamenter til korrekt risikostyring anvender en CCP yderligere et beløb af sine præfinansierede egne dedikerede ressourcer efter en misligholdelsessituation eller en situation, der ikke er en misligholdelsessituation. Dette beløb må ikke være mindre end 10 % eller højere end 25 % af de risikobaserede kapitalkrav beregnet i overensstemmelse med artikel 16, stk. 2, i forordning (EU) nr. 648/2012. For at opfylde dette krav kan en CCP ud over sine minimumskapitalkrav anvende den kapital, den ejer, til at opfylde den meddelelsestærskel, der er omhandlet i den delegerede retsakt, der er vedtaget på grundlag af artikel 16, stk. 3, i forordning (EU) nr. 648/2012. ESMA vil i tæt samarbejde med EBA og efter at have hørt ESCB udarbejde udkast til reguleringsmæssige tekniske standarder for at præcisere metoden til beregning og opretholdelse af det yderligere beløb af præfinansierede egne dedikerede ressourcer, der skal anvendes.

CCP'er vil være forpligtet til at indsende deres genopretningsplaner til den kompetente myndighed, som dernæst hurtigst muligt forelægger hver enkelt plan for tilsynskollegiet, som er fastlagt i forordning (EU) nr. 648/2012, og afviklingsmyndigheden. Afviklingsmyndigheden vil gennemgå genopretningsplanen med henblik på at identificere eventuelle foranstaltninger, der kan få en negativ indvirkning på CCP'ens afviklingsmuligheder. Hvis der identificeres sådanne foranstaltninger, gør afviklingsmyndigheden den kompetente myndighed opmærksom herpå og fremsætter henstillinger til den kompetente myndighed om måder, hvorpå de kan afhjælpes. Den kompetente myndighed gennemgår genopretningsplanen og vurderer, i hvilket omfang den opfylder de i forordningen fastlagte krav, i en koordineringsprocedure med tilsynskollegiet og med henblik på at nå frem til en fælles afgørelse.

Hvis et simpelt flertal af de stemmeberettigede medlemmer er uenigt i den kompetente myndigheds forslag til fælles afgørelse, kan sagen indbringes for ESMA, når det gælder specifikke spørgsmål. ESMA kan også efter anmodning fra en kompetent myndighed inden for tilsynskollegiet bistå tilsynskollegiet med at nå frem til en fælles afgørelse.

CCP'ens afviklingsmyndighed vil efter høring af den kompetente myndighed og i koordinering med afviklingskollegiet udarbejde en afviklingsplan for CCP'en. Afviklingsplanen vil indeholde de afviklingshandlinger, som afviklingsmyndigheden kan iværksætte i de tilfælde, hvor CCP'en opfylder betingelserne for afvikling. Afviklingsplanen vil også præcisere betingelserne og de forskellige scenarier for anvendelse af afviklingsværktøjerne og udøvelse af afviklingsbeføjelserne. Der vil, navnlig gennem forskellige scenarier, tydeligt blive sondret mellem sammenbrud, som skyldes misligholdelsessituationer, situationer, der ikke er misligholdelsessituationer, og en kombination heraf samt mellem forskellige typer af situationer, der ikke er misligholdelsessituationer. Afviklingsplanen må ikke forudsætte enten ekstraordinær finansiel støtte fra det offentlige eller en centralbanks likviditetsstøtte i en nødsituation, herunder likviditetsstøtte fra en centralbank, der ydes på andre betingelser end de normale for så vidt angår sikkerhedsstillelse, løbetid og rentesatser. Forordningen fastlægger minimumsindholdet i afviklingsplanen og giver ESMA mandat til at udarbejde udkast til reguleringsmæssige tekniske standarder med henblik på yderligere at præcisere indholdet i afviklingsplanen.

CCP'er skal samarbejde om udarbejdelsen af afviklingsplaner og give deres afviklingsmyndighed, enten direkte eller gennem deres kompetente myndighed, alle oplysninger, der er nødvendige for udarbejdelsen og gennemførelsen af disse planer. En CCP udveksler rettidigt oplysninger med sine kompetente myndigheder for at lette vurderingen af CCP'ens risikoprofiler og indbyrdes forbundethed med andre finansielle markedsinfrastrukturer, andre finansieringsinstitutter og med det finansielle system generelt. De kompetente myndigheder fremsender oplysninger til tilsynskollegiet, hvis de anser sådanne oplysninger for væsentlige.

Afviklingsmyndigheden fremsender et udkast til en afviklingsplan til afviklingskollegiet, og afviklingskollegiet skal nå frem til en fælles afgørelse om afviklingsplanen i en koordineringsprocedure. Hvis et simpelt flertal af de stemmeberettigede medlemmer er uenigt i afviklingsmyndighedens forslag til en fælles afgørelse, kan sagen indbringes for ESMA. ESMA kan også efter anmodning fra en afviklingsmyndighed bistå afviklingskollegiet med at nå frem til en fælles afgørelse.

Hvor der træffes en fælles afgørelse, og hvor enhver afviklingsmyndighed eller ethvert kompetent ministerium mener, at genstanden for en uenighed kan få indvirkning på dens medlemsstats finanspolitiske ansvar, skal CCP'ens afviklingsmyndighed iværksætte en ny vurdering af afviklingsplanen.

Afviklingsmyndigheden vurderer i koordinering med afviklingskollegiet efter høring af den kompetente myndighed, i hvilket omfang en CCP kan afvikles. En CCP anses for at kunne afvikles, hvis afviklingsmyndigheden vurderer, at det er muligt og troværdigt enten at likvidere den ved almindelig insolvensbehandling eller at afvikle den ved anvendelse af afviklingsværktøjerne og udøvelse af afviklingsbeføjelserne, idet videreførelsen af CCP'ens kritiske funktioner sikres, og enhver anvendelse af ekstraordinær finansiel støtte fra det offentlige undgås, og betydelige negative konsekvenser for det finansielle system og risikoen for urimelig ulempe for berørte interessenter i videst muligt omfang forhindres. Afviklingsmyndigheden foretager i koordinering med afviklingskollegiet vurderingen af afviklingsmulighederne samtidig med udarbejdelsen og ajourføringen af afviklingsplanen. Forordningen fastlægger procedurer for at afhjælpe eller fjerne hindringer for afvikling såvel som en specifik koordineringsprocedure med afviklingskollegiet for at afhjælpe eller fjerne hindringer for afvikling med henblik på at nå frem til en fælles afgørelse. Hvis et simpelt flertal af de stemmeberettigede medlemmer er uenigt i afviklingsmyndighedens forslag til en fælles afgørelse, kan sagen indbringes for ESMA. ESMA kan også efter anmodning fra CCP'ens afviklingsmyndigheden bistå afviklingskollegiet med at nå frem til en fælles afgørelse.

d) Tidlig indgriben

For at bevare den finansielle stabilitet er det nødvendigt for de kompetente myndigheder at kunne afhjælpe forværringen af en CCP's finansielle og økonomiske situation, inden CCP'en når til et punkt, hvor myndighederne ikke har noget andet alternativ end at afvikle den eller, hvis afviklingsforanstaltningerne kan skade den overordnede finansielle stabilitet, henstille til CCP'en at ændre disse afviklingsforanstaltninger. De kompetente myndigheder bør derfor tillægges beføjelser til tidlig indgriben for at undgå eller minimere negative konsekvenser for den finansielle stabilitet eller for forskellige interessenters interesser, der kan være en følge af CCP'ens gennemførelse af visse foranstaltninger. Beføjelserne til tidlig indgriben bør tillægges kompetente myndigheder ud over deres beføjelser i henhold til medlemsstaternes nationale ret eller forordning (EU) nr. 648/2012.

Beføjelserne til tidlig indgriben bør omfatte beføjelsen til at begrænse eller forbyde forrentning af egenkapital og instrumenter, der behandles som egenkapital, herunder udbyttebetalinger og tilbagekøb fra CCP'ens side, i videst muligt omfang uden at udløse en misligholdelsessituation. Beføjelserne til tidlig indgriben bør også omfatte beføjelsen til at begrænse, forbyde eller indefryse eventuelle betalinger af variabel aflønning som fastlagt i CCP'ens lønpolitik, skønsmæssige pensionsydelser eller fratrædelsesgodtgørelser til den øverste ledelse. I forbindelse med beføjelserne til tidlig indgriben og i overensstemmelse med de relevante bestemmelser i national ret bør den kompetente myndighed kunne udpege en midlertidig administrator til enten at erstatte eller midlertidigt arbejde sammen med CCP'ens bestyrelse og øverste ledelse.

Forordningen indfører også specifikke ordninger om kompensation til clearingmedlemmer, hvis en CCP i forbindelse med genopretning som følge af en situation, der ikke er en misligholdelsessituation, anvender de i sin genopretningsplan fastsatte ordninger og foranstaltninger til nedbringelse af værdien af eventuelle gevinster, som CCP'en skal betale til ikkemisligholdende clearingmedlemmer, og som følge heraf ikke er kommet under afvikling. I dette specifikke tilfælde kan den kompetente myndighed for CCP'en kræve, at CCP'en kompenserer clearingmedlemmerne for deres tab gennem kontantbetalinger eller, hvis det er hensigtsmæssigt, kræve, at CCP'en udsteder instrumenter, der anerkender et krav på CCP'ens fremtidige overskud. Denne mulighed for at kompensere ikkemisligholdende clearingmedlemmer finder ikke anvendelse på deres kontraktligt forpligtede tab i misligholdelsesstyrings- eller genopretningsfaserne. For at fastlægge en tilsvarende sikkerhedsforanstaltning for sådanne clearingmedlemmers kunder, fastsætter forordningen, at hvis de ikkemisligholdende clearingmedlemmer har overført det overskydende tab til deres kunder, er de forpligtet til at overføre de betalinger, som CCP'en har modtaget, til deres kunder, i det omfang de tab, der kompenseres for, skyldes kundepositioner.

e) Afvikling

Hvis en CCP opfylder betingelserne for afvikling, vil forordningen stille harmoniserede afviklingsværktøjer og ‐beføjelser til rådighed for CCP'ens afviklingsmyndighed. De bør omfatte beføjelsen til at overføre en nødlidende CCP's ejerskabsinstrumenter, aktiver, rettigheder, forpligtelser eller passiver til en anden enhed såsom en anden CCP eller en bro-CCP, beføjelsen til at nedskrive eller annullere en nødlidende CCP's ejerskabsinstrumenter eller til at nedskrive eller konvertere dens passiver, beføjelsen til at nedskrive variationsmarginen (underlagt et loft i tilfælde af situationer, der ikke er misligholdelsessituationer), beføjelsen til at håndhæve tredjeparters udestående forpligtelser i forhold til CCP'en (herunder cash calls til genopretning) som fastsat i CCP'ens forretningsbetingelser og fordeling af positioner, beføjelsen til at foretage cash calls til afvikling, der er underlagt et loft, for så vidt angår både misligholdelsessituationer og situationer, der ikke er misligholdelsessituationer, beføjelsen til at opsige CCP'ens kontrakter helt eller delvist, beføjelsen til at udskifte ledelsen og beføjelsen til at indføre et midlertidigt moratorium for indfrielse af krav. Anvendelse af afviklingsværktøjer skal være underlagt fælles betingelser, mål og generelle principper som fastsat i forordningen. CCP'en og medlemmerne af dens bestyrelse og øverste ledelse bør fortsat, med forbehold af national civilret eller strafferet, være ansvarlige for, at CCP'en er blevet nødlidende.

Når CCP'ens afviklingsmyndighed iværksætter afviklingshandlinger, bør den tage hensyn til og følge de foranstaltninger, der er fastsat i de afviklingsplaner, som er udarbejdet i afviklingskollegiet, medmindre afviklingsmyndigheden vurderer, at afviklingsmålene kan opfyldes mere effektivt ved at træffe foranstaltninger, som ikke er fastsat i afviklingsplanerne. Afviklingsmyndigheden bør tage hensyn til de generelle principper for beslutningstagning, herunder behovet for at afveje de forskellige CCP-interessenters interesser mod hinanden og sikre gennemsigtighed over for og inddragelse af medlemsstaternes myndigheder, såfremt den foreslåede afgørelse eller foranstaltning kan have konsekvenser for den finansielle stabilitet eller de offentlige finanser. Navnlig bør afviklingsmyndigheden underrette afviklingskollegiet om de planlagte afviklingshandlinger og desuden angive, om sådanne handlinger afviger fra afviklingsplanen.

De primære afviklingsmål bør være at sikre videreførelse af CCP'ens kritiske funktioner, sikre videreførelse af forbindelserne til andre FMI'er, undgå betydelige negative konsekvenser for det finansielle system i Den Europæiske Union eller i en eller flere af dens medlemsstater og beskytte offentlige midler. En nødlidende CCP's kritiske funktioner bør opretholdes, om end omstruktureres gennem ændringer af ledelsen, hvis det er relevant, gennem brug af afviklingsværktøjer og så vidt overhovedet muligt med anvendelse af private midler og uden afhængighed af ekstraordinær finansiel støtte fra det offentlige.

De berørte aktionærer, clearingmedlemmer og andre af CCP'ens kreditorer bør ikke lide større tab end dem, de ville have lidt, hvis afviklingsmyndigheden ikke havde iværksat en afviklingshandling mod CCP'en, og de i stedet havde været underlagt alle gældende udestående forpligtelser i henhold til CCP'ens misligholdelsesregler (eller andre aftaleforhold i dens forretningsbetingelser), og CCP'en var blevet likvideret ved almindelig insolvensbehandling (princippet om, at ingen kreditorer må stilles ringere). For at vurdere overholdelsen af princippet om, at ingen kreditorer må stilles ringere, bør der fastlægges klare forpligtelser vedrørende værdiansættelsen af CCP'ens aktiver og passiver samt værdiansættelsen af den behandling, som aktionærer, clearingmedlemmer og andre kreditorer ville have fået, hvis afviklingsmyndigheden ikke havde iværksat en afviklingshandling. Forordningen anerkender, at genopretnings- og afviklingshandlinger også indirekte kan påvirke kunder og indirekte kunder, som ikke er CCP'ens kreditorer, i den udstrækning omkostninger ved genopretning og afvikling er videregivet til disse kunder og indirekte kunder i henhold til de gældende aftaleforhold. Samme aftaleforhold skal derfor tage højde for indvirkningen af en CCP's genopretnings- og afviklingsscenario på kunder og indirekte kunder. Forordningen fastsætter, at hvis aftaleforhold giver clearingmedlemmer mulighed for at overføre de negative konsekvenser af afviklingsværktøjerne til deres kunder, skal disse aftaleforhold på tilsvarende og forholdsmæssigt grundlag også omfatte kundernes ret til enhver form for kompensation, som clearingmedlemmer modtager fra CCP'en som følge af et krav om, at ingen kreditorer må stilles ringere, i det omfang retten til en sådan kompensation skyldes kundepositioner. Disse bestemmelser gælder også for aftaleforhold indgået af kunder og indirekte kunder, der tilbyder deres kunder indirekte clearingydelser.

Når afvikling af en CCP indledes, bør afviklingsmyndigheden håndhæve alle udestående kontraktlige forpligtelser, der er fastsat i CCP'ens forretningsbetingelser, herunder udestående genopretningsforanstaltninger, undtagen hvis udøvelsen af en anden afviklingsbeføjelse eller et andet afviklingsværktøj bedre vil afbøde negative konsekvenser for den finansielle stabilitet eller rettidigt sikre CCP'ens kritiske funktioner. Hvis disse instrumenter ikke er tilstrækkelige, har afviklingsmyndighederne beføjelse til at nedskrive usikret gæld og usikrede passiver i henhold til deres prioritet efter gældende national insolvensret og til at bruge værktøjer til fordeling af tab i det omfang, dette er nødvendigt, uden at den overordnede finansielle stabilitet bringes i fare. De tilgængelige genopretnings- og afviklingsværktøjer, navnlig nedskrivningsværktøjet, bør anvendes i videst muligt omfang inden eller sammen med en eventuel kapitaltilførsel fra den offentlige sektor eller en tilsvarende ekstraordinær finansiel støtte fra det offentlige til CCP'en. Anvendelse af ekstraordinær finansiel støtte fra det offentlige til at hjælpe med afviklingen af nødlidende institutioner skal være en sidste udvej, være tidsbegrænset og overholde relevante bestemmelser om statsstøtte.

Afviklingsmyndighederne bør også sikre, at omkostningerne i forbindelse med CCP'ens afvikling holdes på et minimum, og at kreditorer i samme klasse behandles ens. Afviklingsmyndigheden bør kunne iværksætte afviklingshandlinger, der afviger fra princippet om ligebehandling af kreditorer, hvis det er begrundet i offentlighedens interesse i at nå afviklingsmålene og står i et rimeligt forhold til den risiko, der skal håndteres. Gør afviklingsmyndigheden brug af en sådan foranstaltning, bør den undgå forskelsbehandling over for enhver person på grundlag af nationalitet.

Hvis afviklingsværktøjerne er blevet anvendt til at overføre en CCP's kritiske funktioner eller levedygtige forretningsaktiviteter til en sund enhed som f.eks. en privat køber eller en bro-CCP, bør den resterende del af CCP'en likvideres inden for en passende tidsfrist under hensyntagen til det behov, der måtte være for, at den nødlidende CCP ved hjælp af tjenesteydelser eller støtte sætter køberen eller bro-CCP'en i stand til at udføre de ved overførslen erhvervede aktiviteter eller tjenesteydelser. Virksomhedssalgsværktøjet bør sætte myndighederne i stand til at sælge CCP'en eller dele af dens forretningsaktiviteter til en eller flere købere uden aktionærernes samtykke. Ved anvendelsen af virksomhedssalgsværktøjet bør myndighederne foranstalte markedsføringen af CCP'en eller en del af dens forretningsaktiviteter på en åben, gennemsigtig og ikkediskriminerende måde og samtidig sigte mod så høj en salgspris som muligt. Et eventuelt nettoprovenu fra overførslen af aktiver eller passiver fra CCP'en under afvikling, når virksomhedssalgsværktøjet anvendes, bør gå til den enhed, der er tilbage ved likvidationen.

Regelsættet for afvikling bør bl.a. omfatte procedurekrav, der sikrer, at afviklingshandlingerne meddeles og offentliggøres korrekt. Da de oplysninger, der indhentes af afviklingsmyndighederne og deres professionelle rådgivere under afviklingsprocessen, imidlertid kan være følsomme, bør de være omfattet af en effektiv fortrolighedsordning, indtil afviklingsafgørelsen offentliggøres.

Afviklingsforanstaltninger truffet af nationale afviklingsmyndigheder kan forudsætte økonomiske vurderinger og en stor skønsmargin. Det er derfor vigtigt at sikre, at de økonomiske vurderinger, som nationale afviklingsmyndigheder foretager, anvendes som grundlag af nationale domstole, når de gennemgår disse foranstaltninger, men forhindrer ikke nationale domstole i at undersøge, om den dokumentation, som afviklingsmyndigheden støtter sig til, er faktuelt korrekt, pålidelig og sammenhængende, om denne dokumentation indeholder alle de relevante oplysninger, som bør tages i betragtning for at vurdere en kompleks situation, og om den kan begrunde de konklusioner, der drages af den. I betragtning af at en suspension af enhver afgørelse truffet af afviklingsmyndighederne vil kunne være til hinder for videreførelsen af kritiske funktioner, er det desuden nødvendigt at fastlægge, at en påklage ikke bør medføre automatisk suspension af retsvirkningerne af den anfægtede afgørelse, og at afviklingsmyndighedens afgørelse bør kunne fuldbyrdes omgående. For at undgå kompetencekonflikter bør der af hensyn til en effektiv afvikling heller ikke indledes en almindelig insolvensbehandling af den nødlidende CCP, og der bør heller ikke pågå en sådan, mens afviklingsmyndigheden udøver sine afviklingsbeføjelser eller anvender afviklingsværktøjerne, bortset fra når det sker på afviklingsmyndighedens initiativ eller med dens samtykke.

f) Forbindelser med tredjelande

CCP'er i Den Europæiske Union leverer tjenesteydelser til clearingmedlemmer og deres kunder i tredjelande, og tredjelands-CCP'er leverer tjenesteydelser til clearingmedlemmer og deres kunder i Den Europæiske Union. En effektiv afvikling af internationalt aktive CCP'er kræver samarbejde mellem medlemsstaternes og tredjelandes myndigheder. Med henblik herpå bør ESMA udarbejde retningslinjer for det relevante indhold af de samarbejdsaftaler, der skal indgås med myndigheder i tredjelande.

Disse samarbejdsaftaler bør sikre effektiv planlægning, beslutningstagning og koordination i forhold til internationalt aktive CCP'er. Nationale afviklingsmyndigheder bør under omstændigheder, der er omhandlet i denne forordning, anerkende og håndhæve tredjelandes afviklingsprocedurer. Der bør også finde et samarbejde sted om datterselskaber af EU- og tredjelands-CCP'er samt deres clearingmedlemmer og deres kunder.

g) Administrative foranstaltninger og sanktioner

For at sikre, at administrative sanktioner for overtrædelse af forordningen anvendes konsekvent i alle medlemsstater, indeholder forordningen en liste over væsentlige administrative sanktioner og andre administrative foranstaltninger, som afviklingsmyndighederne og de kompetente myndigheder skal have til rådighed, bestemmelser om beføjelse til at pålægge alle juridiske eller fysiske personer, som er ansvarlige for en overtrædelse, disse administrative sanktioner og andre administrative foranstaltninger, en liste over væsentlige kriterier til bestemmelse af omfanget og arten af sådanne administrative sanktioner og andre administrative foranstaltninger samt bestemmelser om størrelsen af de administrative bøder. Administrative sanktioner og andre administrative foranstaltninger bør tage hensyn til faktorer såsom eventuelle identificerede økonomiske fordele som følge af overtrædelsen, overtrædelsens grovhed og varighed, eventuelle skærpende eller formildende omstændigheder samt behovet for at sikre, at de administrative bøder har en afskrækkende virkning. De bør, hvis det er relevant, omfatte et nedslag for samarbejde med afviklingsmyndigheden eller den kompetente myndighed.

h) Ændring af forordning (EU) nr. 1095/2010

Forordning (EU) nr. 1095/2010 er blevet ændret for at medtage CCP'ers afviklingsmyndigheder i definitionen af "kompetente myndigheder" og for at muliggøre, at et medlem af ESMA's Tilsynsråd ledsages af en repræsentant for afviklingsmyndigheden i sin medlemsstat, hvis det er relevant.

i) Ændring af forordning (EU) nr. 648/2012 og (EU) 2015/2365

Forordning (EU) nr. 648/2012 er blevet ændret for at give Kommissionen beføjelse til at suspendere clearingforpligtelsen efter anmodning fra afviklingsmyndigheden for en CCP under afvikling eller dens kompetente myndighed på disse myndigheders initiativ eller på anmodning af den kompetente myndighed, der er ansvarlig for tilsynet med et clearingmedlem af CCP'en under afvikling og efter en ikkebindende udtalelse fra ESMA. En afgørelse om at suspendere clearingforpligtelsen vedtages kun, hvis det er nødvendigt for at bevare den finansielle stabilitet og markedstilliden. Suspensionen skal være midlertidig, men skal kunne forlænges. For at sikre en korrekt gennemførelse af Rådet for Finansiel Stabilitets rentebenchmarkreform var det også nødvendigt at ændre forordning (EU) nr. 648/2012 for over for markedsdeltagerne at præcisere, at transaktioner, der er indgået eller nyordnet inden ikrafttrædelsen af clearing- eller marginkravene for transaktioner i OTC-derivater, der anvender et rentebenchmark ("handler ifølge tidligere regler"), ikke vil være omfattet af disse krav, hvis de er nyordnet alene med henblik på at gennemføre eller forberede gennemførelsen af rentebenchmarkreformen.

Artikel 24a, stk. 7, litra b), i forordning (EU) nr. 648/2012 er blevet ændret for at sikre, at vurderinger i hele Den Europæiske Union af CCP'ers modstandsdygtighed over for ugunstige markedsudviklinger om muligt tager hensyn til den samlede virkning af CCP'ernes genopretnings- og afviklingsordninger på den finansielle stabilitet i Den Europæiske Union. CCP'ens risikoudvalgs rolle, som den fremgår af artikel 28 i forordning (EU) nr. 648/2012, er ligeledes blevet styrket for yderligere at tilskynde CCP'en til at forvalte sine risici på en forsvarlig måde og forbedre sin modstandsdygtighed. Der blev desuden foretaget yderligere ændringer for at sikre, at CCP'er underretter deres kompetente myndigheder, hvis der er en væsentlig negativ udvikling i risikoprofilen for en CCP's clearingmedlemmer, og for at øge gennemsigtigheden mellem en CCP's clearingmedlemmer og deres kunder med hensyn til potentielle tab eller andre omkostninger, som de eventuelt skal bære som følge af anvendelsen af procedurer til håndtering af misligholdelse og fordelingsordninger for tab og positioner i henhold til CCP'ens forretningsbetingelser.

For yderligere at styrke incitamenterne til korrekt risikostyring skal den kompetente myndighed i tilfælde af en væsentlig situation, der ikke er en misligholdelsessituation, kunne kræve, at en CCP afstår fra at foretage udlodninger af udbytte, fra at tilbagekøbe ordinære aktier eller fra at indføre en forpligtelse til at betale variabel aflønning, skønsmæssige pensionsydelser eller fratrædelsesgodtgørelser til den øverste ledelse.

Endelig bør CCP'ers afviklingsmyndigheder også have adgang til alle nødvendige oplysninger i transaktionsregistre. Europa-Parlamentets og Rådets forordning (EU) nr. 648/2012 og (EU) 2015/2365 ændres derfor også i overensstemmelse hermed.

j) Ændring af direktiv 2002/47/EF, (EU) 2017/1132, 2004/25/EF, 2007/36/EF og 2014/59/EU samt forordning (EU) nr. 806/2014

Med henblik på effektivt at gennemføre afvikling af CCP'er er det nødvendigt at sikre, at de sikkerhedsforanstaltninger, der er indeholdt i direktiv 2002/47/EF, ikke finder anvendelse på begrænsninger af håndhævelsen af aftaler om finansiel sikkerhedsstillelse, begrænsninger af virkningen af en aftale om finansiel sikkerhedsstillelse i form af pantsætning eller slutafregnings- eller modregningsbestemmelser, der er fastsat i denne forordning.

Direktiv (EU) 2017/1132, 2004/25/EF og 2007/36/EF fastsætter regler for beskyttelse af aktionærer og kreditorer i de CCP'er, der falder inden for de pågældende direktivers anvendelsesområde. I en situation, hvor afviklingsmyndighederne har behov for at handle hurtigt i henhold til denne forordning, kan disse regler være til hinder for afviklingsmyndighedernes effektive afviklingshandlinger og anvendelse af afviklingsværktøjer og ‐beføjelser. Undtagelserne i henhold til direktiv 2014/59/EU udvides derfor til også at omfatte foranstaltninger, der er truffet i henhold til denne forordning.

For at undgå overlappende krav ændres Europa-Parlamentets og Rådets direktiv 2014/59/EU og forordning (EU) nr. 806/2014 for at udelukke de enheder, der også er meddelt tilladelse i henhold til forordning (EU) nr. 648/2012, fra anvendelsesområdet.

k) Ændring af forordning (EU) nr. 600/2014

I henhold til artikel 54, stk. 2, i forordning (EU) nr. 600/2014 gælder der en overgangsperiode, i hvilken artikel 35 eller 36 i nævnte forordning ikke finder anvendelse på de CCP'er eller markedspladser, der har anmodet deres kompetente myndighed om at kunne benytte sig af overgangsordningerne for så vidt angår børshandlede derivater. Den overgangsperiode, i hvilken en markedsplads eller en CCP af sin nationale kompetente myndighed kan fritages, udløb den 3. juli 2020. Som følge af covid-19-krisen udsætter forordningen anvendelsesdatoen for den nye ordning med åben adgang for markedspladser og CCP'er, der tilbyder handels- og clearingydelser i forbindelse med børshandlede derivater, med et år indtil den 3. juli 2021.

IV. KONKLUSION

Rådets førstebehandlingsholdning afspejler det kompromis, som der blev opnået enighed om i forhandlingerne mellem Rådet og Europa-Parlamentet med støtte fra Kommissionen.

Rådet mener, at dets førstebehandlingsholdning udgør en afbalanceret pakke, og at forordningen om genopretning og afvikling af CCP'er, hvis dets holdning godkendes af Europa-Parlamentet, vil sikre, at både CCP'er og nationale myndigheder i EU har mulighed for at handle beslutsomt, hvis en CCP står over for alvorlige vanskeligheder eller et sammenbrud, og at den vil bidrage til oprettelsen af kapitalmarkedsunionen.